text: Danfoss-formand holder rund dag i fly på vej til Kina
  23 september 2018 kl. 08.40
  Jørgen Mads Clausen, bestyrelsesformand for Danfoss-koncernen, fylder søndag 70 år  og tilbringer sin runde dag i et fly på vej til Kina på endnu en forretningsrejse. 
  Jørgen Mads Clausen fylder 70 år og kan se tilbage på en Danfoss-koncern, der i hans levetid har udviklet sig voldsomt - og nu har mere end 27.000 medarbejdere verden over.
  - Det er en stor glæde at se tilbage på, hvad der er blevet skabt i årenes løb med en ihærdig indsats af vores medarbejdere, siger Jørgen Mads Clausen til TV SYD.
  Danfoss afsætter sine produkter i flere end 100 lande med Tyskland, USA og Kina som de største markeder.
  Netop det store Danfoss-engagement i Kina afspejles af, at Jørgen Mads Clausen tilbringer sin 70 års fødselsdag i et fly på forretningsrejse til Kina.
  Fredag blev den runde dag markeret på forhånd med en stor reception i Universe, der er et hjertebarn for Jørgen Mads Clausen. Universe blev åbnet i 2005, og læringsparken formål er at begejstre børn og voksne for naturvidenskab, teknologi og iværksætteri. 
  Jørgen Mads Clausen har endnu ikke sat dato på, hvornår han stopper som bestyrelsesformand for Danfoss-koncernen.
  - Så længe, at jeg har kræfterne og nyder mit virke, så bliver jeg ved, siger Jørgen Mads Clausen.
  Jørgen Mads Clausen
  1948: Født 23. september som søn af Bitten og Mads Clausen1972: Akademiingeniør fra Danmarks Ingeniørakademi1975: MBA fra University of Wisconsin1981: Chef for teknisk koordinering og forskning hos Danfoss1985: Indtræder i bestyrelsen for Danfoss1990: Medlem af koncerndirektionen1991: Direktør for mobilhydraulik-divisionen1996: Adm. direktør for Danfoss2008: Bestyrelsesformand for Danfoss2009: Ridder af 1. grad af Dannebrogordenen2010: Udnævnt til kammerherre
  
  